Визита старшой дамы

Визита старшой дамы,  Der Besuch der alten Dame — трагична комедия в трьох актах швайчарского нѣмецкоязычного прозаика и драматика Фридриха Дюрренматта; притча о всевладной моци гроши и благобыту, котра приведе нанич людску моралность.Eva Šormová

Премьера ся грала з Терезов Гизе в главной роли 29. януара 1956 в Цюриху. Гра достала свѣтовый успѣх ай принесла своим авторам финанчну независимость.
 Сужет  

 Акт 1 
Комедия ся одогравать в мѣстечку Гюллен. Зачинать ся в часѣ, коли до того скрахованого закута вертать ся тамошна родачка Клара Вешер, днесь мултимилионарька Клер Заханасян. В давных роках ю одты, бывшу в тяжи, зраджену миленым, выѣли фалошницкы сполуобывателѣ. Через гамбургскы борделы привела ю дорога ку шаленой карьерѣ: побравши ся з милионарьом ся вознесла меджи найбогатшы люде на свѣтѣ. В мѣстечку чекають на ей приѣзд з найружовѣйшыма надѣями, бо Клара широко позната своев щедростьов. А так то и стало ся. Поправдѣ, Клара даруе свому родиску милиард: половку про мѣстечко, а другу — жебы роздѣлити меджи вшиткыма обывателями. За то хоче од них лем едно: ей бывшый миленый, Алфред Илл, мать умерти. Природно, вшиткы суть заскочены, а городоначалник од имени вшиткых достойно одмѣтуе понуку, бо они суть христиане, а лѣпше будуть жебраками, неж бы мали забити Илла. Клара на то спокойно одповѣдать, же не бѣда, она почекать.
 Акт 2 
Клара жие в найлѣпшом готелу мѣстечка, а в окремой цимрѣ стоить привезена нев труна. До бовта Илла зачинають ходити худобны варощане, купуючи на довг найлѣпшы и найдорожшы товары, котры перед тым нигда собѣ не могли дозволити. Илл зачинать прозрѣвати. Атмосфера в мѣстечку ся затровлять. Илл иде ку полицайту, ку городоначалнику, священику, тоты го успокоюють, але он при том видить, же и они уж на себе скельтовали великы грошѣ, котры перед тым не мали. Илл чувствуе, же наростать психоза, пробуе з мѣстечка утѣкнути, але сполуобывателѣ идуть го «проводжати» на штацию, а розумѣе, же утѣкнути живым му не дадуть.
 Акт 3 
Илл зрадженый вшиткыма. Городоначалник просить го, жебы як статочный чоловѣк учинив самогубство. На мѣстечковом сходѣ варощане едноголосно рѣшають, же з Иллом треба зробити конець. Городоначалник выголошуе од имени варощан, як они суть вдячны Иллови за свой одзысканый благобыт. Накурто гасне свѣтло. На сценѣ ся зъявлять дохтор, котрый по осмотрѣню мертвого  вызнавать, же умер од сердцьового нападу. Репортеры одогадують, же мог умерти од радости. Хор оспѣвуе щастя благобыту вывинутой цивилизации.

 Дѣдузнина 
Визита старшой дамы зыскала Дюрренматтови свѣтову знамость. Нараз по цюрихской премьерѣ стала ся она едным з найгранѣйшых нѣмецкых титулох и в заграничу. В року 1964 ю сфилмовав австрийскый режисер Бернгард Викки.

 Жерела и одказы 
 Eva Šormová: Dürrenmatt, Friedrich: Návštěva staré dámy //Vladimír Macura a kolektiv (eds.): Slovník světových literárních děl. 1/A-L. Vydání druhé. Praha, Odeon, 1989.   Ss. 233–234. 

 Референции 

Категория:Драма
Катеґорія:Німецка литература